**Күні: 29.04.019ж**

**Тақырыбы: «Ынтымақ, бірлік, келісім – ең басты байлық ел үшін»**

**Мақсаты:** Оқушыларға Қазақстан Республикасы әлемде ең алғашқы мемлекеттердің бірі болып сырттан келген басқа ұлт өкілдеріне алтын бесік болғандығын ұғындыру

 Қазақстандық патриотизмге, елін, жерін сүюге және халқын құрметтеуге тәрбиелеу. Басқа ұлт өкілдерінің мәдениетін, әдет-ғұрпын сыйлауға үйрету

**Көрнекілігі:** Плакатқа жазылған тақырып, қанатты сөздер, гүлдер, шарлар, ұлттық киімдер

**БАРЫСЫ:**

 **ВИДЕОРОЛИК**

**І жүргізуші:** Қайырлы күн, ардақты ұстаздар!

**ІІ жүргізуші:** Құрметті қонақтар мен оқушылар! Қазақстан Республикасының мекендеген ұлттар мен ұлыстар достығы және бірлігіне арналған «Ынтымақ, бірлік, келісім – ең басты байлық ел үшін» тақырыбындағы мерекелік шарамызға қош келдіңіздер:

**І жүргізуші:** Қазақ жері – қонақжай төрдің жері,

 Қазақ елі – қас сақтай ердің елі.

 Толқынында тарихтың қуғын көрген,

 Барша ұлтқа құт мекен болған еді.

 Зобаланда көп шеккен қасіретті,

 Ұлт ұрпағы өнерлі, өсиетті.

 Риза көңілменен елге деген,

 Арнайды барша халқы ақ тілекті.

**ІІ жүргуші:** Қазақстан Республикасында қазіргі таңда 130-дан астам ұлттар мен ұлыстар мекендейді.Тарих көшінің белгілі бір кезеңінде тағдыр тауқыметін арқалап, солақай саясаттың құрбанына айналып, елімізге келіп қоныстанған ұлттар мен ұлыстар үшін қазақ жері киелі алтын бесікке айналды.

**І жүргізуші:** Нәсілдерге нәсіл болсын нұрлы күн,

 Ынтымақтың шертсем деймін бір жырын.

 Татулығын жырға қосам ұлттардың,

 Мақтан қылып ұлыстардың бірлігін.

**ІІ жүргізуші:** Тілі бөлек болған менен тілек бір,

 Ұлы достық мәпелеген жүрек гүл.

 Қазақстан бар ұлысқа шаңырақ,

 Шайқалмастан шаттығымыз тіреп тұр.

**І жүргізуші:** Ұлтаралық татулық арқасында бүгінде ел тыныш, жұрт аман. Осы берекеміз бұзылмағай. Қазақстанда тұратын барша ұлт арасындағы айнымас достыққа сызат түспесе екен.

**ІІ жүргізуші:** Кең байтақ елімізді президентіміз Қасым-Жомарт Тоқаев басқарып отырса, біздің білім ордамыздың ұйытқысын келтіріп отырған бәріміздің басшымыз Алуашова Алмагул апай. Ендеше, апай көпшілікке деген жүрекжарды ақ тілегіңізді білдіру үшін өзіңізді ортаға шақырамыз.

**ІІ жүргізуші:** Мен қазақпын, мың өліп, мың тірілген,

 Жүрегемде таныстым мың тіліммен.

 Жылағанда жүрегем күн тұтылып,

 Қуанғанда күлкімнен күн түрілген.

**І жүргізуші:** Мен – қазақпын, биікпін, байтақ елмін,

 Қайта тудым өмірге қайта келдім.

 Мен мың да бір тірілдім мәңгі өлмеске,

 Айта бергім келеді, айта бергім.

**ІІ жүргізуші:** Алғашқы кезекті өзіміздің ұлттық биімізді шашу ретінде жолдайтын өз ұлтымыздың өкілдеріне берейік.

*Ұлттық би (ҚАРАЖОРҒА)*

**І жүргізуші:** 1995 жылы ұлтаралық татулық пен тұрақтылықтың феномені – Қазақстан халықтары Ассамблиясы құрылды. Бұл – ешбір елде болмаған ерекше, саяси маңызы зор құрылым.

**ІІ жүргізуші:** Ортақ мекен жер шары,

 Төбемізде бір аспан.

 Барлық ұлттың баласы,

 Достығымыз жарасқан.

**І жүргізуші:** Ортақ бізге бір отан,

 Ортақ жердің байлығы.

 Еңбек ортақ, жыр ортақ,

 Ортақ бізге барлығы.

**ІІ жүргізуші:**

Ата-бабам ежелден-ақ дос қылған,
Татар, қазақ болашақты тосты алдан,
Сол достығын тағы міне дәріптеп,
Бүгінгі күн мерекеде жайнаған.

 **ТҮРІК ӘНІ:** орындайтын Абай Сара

**І жүргізуші:** Ән-жыр десе көмейі бүлкілдеген,
 Ақ маржандай көңілі үлпілдеген,
 Өзбек менің өз ағам – дейді қазақ
 Дастарханнан дәм-тұзы бөлінбеген

**БИ***: «Өзбек биі»* (Саяна, Ажар)

**ІІ жүргізуші:** Ағайын – туған – бар адам,

 Адалдық үшін жаралған.

 Бар қымбат туыстық,

 Баянды болсын тыныштық!

**І жүргізуші:** Тілегі бір,

 Жүрегі бір,

 Достармен біз біргеміз.

 Туыс барда құрыштан да,

 Берік біздің іргеміз!

**КӨРІНІС:** « Біз біргеміз »

**ІІ жүргізуші:** Жер – анамыз жасайды тарлық кімге,

 Кетпеу үшін мәңгілік қалқып түнде.

 Қайталанып, жаңарып айтылады,

 Бейбітшілік деген сөз барлық тілде,- дей отырып, өзбек әнін кезек берсек.

**ӘН:** «Qyz bala yor»

**І жүргізуші:** Тәуелсіздік кеңдігің
 Кескен халық бірлігі
 Ынтымағы барша елдің
 Нұрын шашқан күн бүгін.

**ІІ жүргізуші:**  Жаралған ұят, ар-намыстан,

 Азаттық жолында алысқан.

 Достықтың киелі мекені,

 Сүйікті Отан – Қазақстан.

**ҮНДІ БИІ: (Ажар, Сара, Саяна)**

**І жүргізуші:** Тағдырдың тезіне, қолдан жасалған тозақтың өзіне шыдаған елміз. Бабалар рухына бас иіп, Алладан медет сұраған елміз!

**ІІ жүргізуші:** Халқы жомарт, даласы дархан, орманы қарған, таулары қалқан болған ақ бесік атамекені бар, сол мекенде жусанның жұпар иісін иіскеген, өздігінен ешкімге тиіспегкен елміз!

**І жүргізуші:** Шыдамының шегіне жеткенде, намыс оты еті түгелі сүіегінен өткенде, кеудесінде жанар тауы жарылып, көзінің алды қанталап, өзіне қарап анталап тұрған жаудың алысқанының ауызына ұрып, жұлысқанның жұлынын жұлып бір-ақ тоқтаған қазақпыз»

**ІІ жүргізуші:** Сондықтан да біздің мемлекет кешегі бабаларым табыстаған, сәт сайын, сағат сайын қарыштаған Тәуелсіз Қазақстан!

**ӘН:** «Мен қазақпын» (Жанболат)

**І жүргізуші:** Кешімізді қорытындылау үшін сөз мектеп директорының тәрбие ісі жөніндегі орынбасары Жолдасов Асқар Әнесұлына беріледі.

**ІІ жүргізуші:** «Ел бірлігі – ең асыл қасиет. Бірлік, ынтымақ, сабырлылық пен парасаттылық, ең алдымен өзімізге – қазақтарға керек» деп көргенділікпен Елбасымыз айтқандай, біз сияқты көп ұлтты мемлекеттің даму болашағының бір көзі – Қазақстан халықтарының бірлігі.

**І жүргізуші:** Қазақстан сияқты жас мемлекеттің өркендеуінің бір кепілі еліміздегі ынтымақтастық пен бейбіт өмір!

**ІІ жүргізуші:** Ендеше, бейбітшілік жасасын!

**І жүргізуші:** Ынтымақтастық жасасын!

**ІІ жүргізуші:** Қазақстан жасасын!

**І жүргізуші:** Қазақстан халықтарының бірлігі жасасын!

**ІІ жүргізуші:** Қазақстанымыздың қуаттылығы мен басымызға қонған бақытымыз бірлігіміздің берекесін арттыра берсін, бейбітшілік мәңгі ажырамас серігімізге айналып, еліміз бен жеріміз, халқымыз аман болсын. Бұл мереке бізбен бірге ғасырларға ұлассын. Бейбіт аспан астында достығымыз нығайып, еліміз өркендей берсін деген игі тілекпен бүгінгі мерекелік кешімізге қатысқандарыңызға рахмет айтамыз. Осымен, бүгінгі мерекелік кешімізді аяқтаймыз.

**І-ІІ жүргізуші:** Сау - саламатта болыңыздар!